En tre år gammel grafik fra en DR-artikel bliver lige nu debatteret på nettet.

Artiklen har en grafik, hvor der står, at folketingspolitikere får 214.815 kroner om året i pension. Men da artiklen blev udgivet den 20. april 2016, blev der lavet en fejl og i stedet for om året, stod der, at de fik 214.815 kroner om måneden.

Fejlen blev rettet efter et par timer, men et billede af den fejlagtige grafik bliver nu delt på Facebook og Twitter, hvor der bliver stillet spørgsmål ved, om DR virkelig er afsenderen bag grafikken med forkerte tal.

DR's systemer viser følgende historik om artiklen:

Artiklen blev udgivet den 20. april 2016 kl. 18.03 med den forkerte grafik, hvor det fremgik, at pensionen var 214.815 kr. om måneden.

Kl. 19.07 blev det tilføjet i billedteksten til grafikken, at der var tale om en fejl, at det var 'om året' og ikke 'om måneden'.

Kl. 19.48 blev grafikken ændret. Men ved en fejl fremgik det ikke længere af artiklen, at grafikken oprindelig havde indeholdt en fejl.

- Grafikken blev rettet så snart, vi blev klar over fejlen. Men det er en klar fejl, at det ikke efterfølgende fremgik af artiklen, at grafikken var blevet rettet, siger nyhedschef i DR, Thomas Falbe.

Grafikken med fejlen er de seneste dage delt af tusindvis af danskere og flere politikere.